**Fotogrāfiju konkurss** **“Faunas motīvi” Pasaules jūgendstila dienas 2021ietvaros** Pieteikumu konkursam iesniegšanas termiņš – līdz 2021. gada 6. jūnija plkst. 24.00.

**1. KONKURSA MĒRĶIS**

[Eiropas jūgendstila pilsētu sadarbības tīkls (*Réseau Art Nouveau Network*)](http://www.artnouveau-net.eu) ir Eiropas pilsētu sadarbības tīkls, kas izveidots, lai pētītu un saglabātu jūgendstila mantojumu, kā arī veicinātu sabiedrības interesi un izpratni par to. Šogad Pasaules jūgendstila dienas ietvaros, ko katru gadu atzīmē 10. jūnijā, Eiropas jūgendstila pilsētu sadarbības tīkls rīko fotogrāfiju konkursu tā [*Facebook* lapā](https://www.facebook.com/ReseauArtNouveauNetwork/), lai godinātu un popularizētu jūgendstila mantojumu Eiropā un jo īpaši sadarbības tīkla dalības pilsētās.

**2. TĒMA**

Šogad Pasaules jūgendstila diena, ko atzīmēs jau devīto gadu, būs veltīta dzīvniekiem. Dabas un dzīvnieku pasaules tēli allaž bijuši nozīmīgi šī perioda mākslā un arhitektūrā. Tie ir gan dekori ēku fasādēs, gan interjera un dizaina priekšmetu rotājumi, kam pateicoties tieši jūgendstila laika līnijas un formas ir unikālas. Lai gan dabas attēlojums bijis arī klasicismā, renesanses laikā un mūsdienu mākslā, tās attēlojums un idealizācija jūgendstila laikā ir bijusi ļoti spilgta. 19. gs. beigu industrializācija bija viens no galvenajiem faktoriem, kas mudināja māksliniekus pievērsties dabas atveidojumam jaunās formās un izpausmēs. To redz lielākoties rotājumos un juvelierizstrādājumos, kur taureņi, spāres, pāvi, čūskas bija mākslinieciskas stilizācijas iedvesmotāji. Eiropas jūgendstila pilsētu sadarbības tīkls aicina iesaistīties ikvienu, lai dalītos ar izcilākajiem dzīvnieku pasaules atainojumu paraugiem.

**3. FORMĀTS**

Fotoattēliem ir jābūt ciparu formātā, tie var būt gan melnbalti, gan krāsaini. Ir atļauts izmantot filtrus, kā arī retušēt attēlus. Nav atļauts izmantot rāmjus un apmales vai norādīt uz fotoattēliem datumus vai parakstus. Fotoattēlu izšķirtspējai ir jābūt vismaz 200 *dpi* (punktu skaits uz collu) vai 7 miljoni pikseļu.

**4. PRIEKŠNOTEIKUMI DALĪBAI**

Šajā konkursā var piedalīties ikviens interesents (bērniem līdz 18 gadu vecumam nepieciešama vecāku rakstiska atļauja). Konkursā nedrīkst piedalīties personas, kuras saista radniecības saites ar kādu no žūrijas locekļiem, un pieteikumā nedrīkst būt redzamas nekādas zīmes, kas ļauj pieteikumu atšķirt no citiem.

Dalība konkursā automātiski nozīmē, ka dalībnieks piekrīt šiem konkursa noteikumiem. Iesniedzot pieteikuma anketu, konkursa dalībnieki piekrīt šiem noteikumiem un visiem to turpmākajiem grozījumiem, kas var būt nepieciešami, tostarp nepārvaramas varas iestāšanās gadījumā.

Eiropas jūgendstila pilsētu sadarbības tīkls patur tiesības noraidīt pieteikumus, kuri neatbilst konkursa noteikumiem, kā arī tos darbus, kas pārkāpj trešo pušu tiesības.

**5. FOTOGRĀFIJU IESNIEGŠANA**

Visiem pretendentiem kopā ar fotogrāfiju(-ām) ir jāiesniedz arī pieteikuma anketa dalībai konkursā.

Pieteikumu iesniegšanas termiņš ir 2021. gada 6. jūnija plkst.24.00. Fotogrāfijas jāiesniedz elektroniski, nosūtot tās uz e-pasta adresi info@artnouveau-net.eu.

No dalības konkursā tiks izslēgti visi pretendenti, kuri būs iesnieguši: fotogrāfijas pēc konkursa pieteikumu iesniegšanas termiņa beigām; fotogrāfijas, kas neatbilst konkursa noteikumiem; strīdīgas fotogrāfijas (plaģiāts, viltojums); fotogrāfijas, kas ir pretrunā vispārpieņemtiem morāles principiem vai ir naidu kurinošas, vai arī diskriminē kādu personu vai personu grupu to rases, etniskās piederības, reliģijas, seksuālās orientācijas vai dzimumidentitātes dēļ.

**6. SAISTĪTĀS TIESĪBAS**

Konkursā var piedalīties ikviens interesents, ar nosacījumu, ka tiek ievēroti visi konkursa noteikumi un, jo īpaši priekšnosacījums, ka attiecīgajai personai pieder autortiesības uz iesniegto fotogrāfiju(-ām) un ka tā piešķir Eiropas jūgendstila pilsētu sadarbības tīklam tiesības izmantot fotoattēlus tā tīmekļa vietnē, plašsaziņas līdzekļu lapās un platformās, kā arī publikācijās (reklāmas lapiņās, brošūrās u.c.). Kopā ar fotogrāfijām, kurās redzami atpazīstami cilvēki vai privātīpašums, ir jāiesniedz arī attiecīgās personas parakstīta atļauja, vai, ja persona ir nepilngadīga, tās vecāku vai likumīgo aizbildņu atļauja.

Konkursā iesniegtajām fotogrāfijām ir jābūt oriģināliem darbiem un to iesniedzējam – to autoram. Ikviens konkursa dalībnieks apliecina, ka:   
- ir konkrētās fotogrāfijas(-u) īpašnieks;   
- autortiesības vai intelektuālā īpašuma tiesības uz iesniegto fotogrāfiju(-ām) nepieder citām personām;   
- iesniegtā fotogrāfija(s) nepārkāpj trešo personu autortiesības vai intelektuālā īpašuma tiesības;  
- no katras fotogrāfijā redzamās personas ir saņemta atļauja tās publicēšanai.

Konkursa dalībnieki patur autortiesības uz iesniegto fotogrāfiju(-ām). Eiropas jūgendstila pilsētu sadarbības tīkls pievienos attiecīgu norādi par rezervētām tiesībām ik reizi, kad fotogrāfija tiks pavairota vai publiski izrādīta. Konkursa dalībnieki var noteikt veidu, kādā šī norāde tiks sniegta (skat. pieteikuma anketu).

**7. KONKURSA ŽŪRIJA**

Konkursa žūriju veidot Eiropas jūgendstila pilsētu sadarbības tīkla biedri un sekretariāts.

**8. UZVARĒTĀJI**

Konkursa gaitā tiks piešķirtas balvas trīs nominācijās:

* fotogrāfija ar vislabāk maskēto dzīvnieku jūgendstilā;
* fotogrāfija ar maģiskāko dzīvnieku jūgendstilā;
* fotogrāfija ar biedējošāko dzīvnieku jūgendstilā.

Uzvarētāji tiks paziņoti 2021. gada 10. jūnija vakarā, publicējot paziņojumu Eiropas jūgendstila pilsētu sadarbības tīkla *Facebook* lapā un tīmekļa vietnē. Konkursa žūrijas lēmumi būs galīgi.

**9. DATU AIZSARDZĪBA**

Konkursa dalībnieku iesniegtie personas dati tiks izmantoti tikai šī projekta mērķiem. Visiem konkursa dalībniekiem ir tiesības piekļūt saviem datiem un tos labot, ja tie ir nepareizi vai nepilnīgi. Ja jums ir jautājumi vai komentāri saistībā ar personas datu apstrādi, sazinieties ar mums, rakstot uz e-pasta adresi info@artnouveau-net.eu.

**10. ATBILDĪBAS IEROBEŽOJUMI**

Eiropas jūgendstila pilsētu sadarbības tīkls neuzņemas nekādu atbildību par iesniegto darbu saturu. Atbildīgi par trešo pušu tiesību pārkāpumiem var būt vienīgi konkursa dalībnieki.

Eiropas jūgendstila pilsētu sadarbības tīkls nekādā gadījumā neuzņemas atbildību par tiešu vai netiešu kaitējumu, kas varētu būt radies saistībā ar dalību šajā projektā, un tam nav pienākuma maksāt finansiālu kompensāciju.

Eiropas jūgendstila pilsētu sadarbības tīklu nevar saukt pie atbildības par to, ka tas atliek, atceļ vai pārtrauc projektu pilnībā no tā neatkarīgu iemeslu dēļ.

**11. VISPĀRĪGI NOTEIKUMI**

Fotogrāfiju konkursa norisi reglamentē Beļģijas tiesību akti. Strīdu gadījumā, ko nevar atrisināt izlīguma ceļā, vienīgās kompetentās tiesu iestādes ir Beļģijas tiesas, kuru teritoriālā piekritība ir Brisele.